Správa o účasti  delegácie SR 
na 24. svetovom poštovom kongrese v Ženeve 2008 

Kongres sa konal v dňoch 23. júla - 12. augusta 2008 v Medzinárodnom konferenčnom centre v Ženeve, a to na pozvanie Medzinárodného úradu, z dôvodu zložitej vnútropolitickej situácie v Keni, ktorá mala pôvodne tento  kongres usporiadať v Nairobi. Základnými úlohami kongresu bolo  prerokovať a schváliť navrhované zmeny Aktov Svetovej poštovej únie (ďalej len „akty“),  zvoliť nové zloženie stálych orgánov, Správnej rady a Rady pre poštovú prevádzku, ako aj  generálneho riaditeľa Medzinárodného úradu a  jeho zástupcu, schváliť strategickú orientáciu pôsobenia tejto medzinárodnej organizácie a prijať ďalšie rozhodnutia týkajúce sa pôsobenia orgánov  Svetovej poštovej únie (ďalej len „SPÚ“) a jej členov na obdobie nasledujúcich štyroch rokov  do budúceho kongresu v roku 2012. 

Delegácia SR na kongrese postupovala v súlade so schválenými Zásadami pre postup delegácie SR na 24. svetovom poštovom kongrese a zabezpečila všetky úlohy, ktoré pre ňu vyplynuli. Delegácia SR taktiež postupovala podľa spoločných európskych stanovísk európskych poštových užších únií. 

Do príchodu ministra dopravy, pôšt a telekomunikácií Ľubomíra Vážneho (do 11. 8. 2008) viedli delegáciu SR,  zástupcovia vedúceho delegácie, Anton Pinter, veľvyslanec SR pri OSN v Ženeve (od 4. 8. 2008) a  Jarmila Brichtová, riaditeľka odboru pošty MDPT SR (od 23. 7. 2008). 

Ako členovia delegácie SR sa na rokovaniach kongresu  zúčastnili  Ján Varšo, riaditeľ odboru pre OSN a odborné organizácie systému OSN  Ministerstva zahraničných vecí SR,  Nora Šeptáková, referentka odboru pre OSN a  odborné organizácie systému OSN  Ministerstva zahraničných vecí SR, Ján Fľak, predseda Poštového regulačného úradu, Libor Chrást, generálny riaditeľ a predseda predstavenstva Slovenskej pošty, a. s.,  Ján Bojnanský, riaditeľ sekcie medzinárodnej pošty Slovenskej pošty, a. s., Ján Kollár, vedúci odboru medzinárodných vzťahov Slovenskej pošty, a. s., a Silvester Warenich, vedúci odboru medzinárodnej prevádzky a prepravy Slovenskej pošty, a. s. Jednotliví členovia delegácie SR sa na kongrese zúčastnili podľa termínov rokovaní odborných komisií, do ktorých boli zaradení vzhľadom na svoju odbornosť, vedomosti a skúsenosti z problematiky medzinárodnej poštovej služby.  Účasť jednotlivých členov delegácie SR bola  zabezpečená efektívne a bola notifikovaná Medzinárodnému úradu, na základe jeho žiadosti, dňa 15. 5. 2008 listom ministra dopravy, pôšt a telekomunikácií č. 106716/2008-2620/z.23926.

Na kongrese sa zúčastnilo 183 členských krajín, 97 ministrov a celkovo viac ako 3000 delegátov a pozorovateľov, čím členské krajiny prejavili, podľa slov generálneho riaditeľa Medzinárodného úradu, mimoriadny záujem o SPÚ. Osobitná vďaka bola na kongrese vyjadrená Švajčiarskej konfederácii a Švajčiarskej pošte, ktoré poskytli kongresu  logistickú a finančnú podporu.   Otvorenie kongresu sa uskutočnilo 23. 7. 2008 a po úvodných dvoch plenárnych schôdzach kongres pokračoval dňa 25. 7. 2008 všeobecnou rozpravou. Rokovanie bolo venované základnej téme novoprijatej  poštovej stratégie – Poštové odvetvie ako významná súčasť globálnej ekonomiky.  

Počas rokovania kongresu sa uskutočnilo jedenásť plenárnych schôdzí, tridsaťdva zasadnutí odborných komisií, jedno zasadnutie Združenia pre expresnú poštovú službu, jedno zasadnutie Združenia pre telematiku a spolu tri zasadnutia novozvolených stálych orgánov. Po skončení kongresu sa uskutočnilo zasadnutie Konzultačného výboru. Delegácia SR sa  zapojila do rokovania všetkých  plenárnych schôdzí, ako aj do rokovaní všetkých zasadnutí odborných komisií a združení. Na zasadnutiach novozvolených orgánov sa delegácia SR zúčastnila ako pozorovateľ. Okrem rokovaní kongresu sa uskutočnili aj tri koordinačné zasadnutia  členských štátov Európskej únie. 

Rokovania odborných komisií boli zamerané na riešenie všeobecných, právnych,  ekonomických, technických a finančných otázok týkajúcich sa SPÚ a jej základných dokumentov, mnohostranných medzivládnych dohôd, ako aj otázok týkajúcich sa bezpečnosti a kvality medzinárodných poštových služieb, poštového trhu a produktov, poštových platobných služieb a rozvoja odbornej spolupráce. Jednotlivé rokovania vyústili do schválenia nasledujúcich záverečných dokumentov:
-	Ôsmy dodatkový protokol k Ústave Svetovej poštovej únie,
-	Prvý dodatkový protokol ku Generálnemu poriadku Svetovej poštovej únie a jeho   príloha Rokovací poriadok kongresu,
-	Svetový poštový dohovor a jeho záverečný protokol,
-	Dohoda o poštových platobných službách.

Záverečné dokumenty boli schválené na plenárnej schôdzi 12. 8. 2008 a podpísané ministrom dopravy, pôšt a telekomunikácií.  Účinnosť nadobudnú od 1. 1. 2010.

Popri záverečných dokumentoch kongres schválil celkom 78 rezolúcií a iných rozhodnutí, medzi ktorými má osobitné miesto rezolúcia C 20/2008 Nairobská poštová stratégia na roky 2009 - 2012. Stratégia vychádza zo skutočnosti, že poštové odvetvie je dôležitou súčasťou globálnej ekonomiky a poslaním SPÚ je stimulovať trvalý rozvoj kvalitných, efektívnych a dostupných univerzálnych poštových služieb s cieľom umožnenia komunikácie medzi obyvateľmi planéty. Z prijatej stratégie vyplývajú štyri ciele s príslušnými programami: 
-	zlepšovať interoperabilitu, kvalitu a účinnosť poštovej siete v troch vzájomne prepojených formách – fyzickej, elektronickej a finančnej,  za účelom, aby poštové odvetvie mohlo naďalej reagovať na potreby  trhu a zákazníkov, a to zlepšovaním kvality služby a účinnosti poštovej siete, integrity, spoľahlivosti a bezpečnosti poštových služieb a zlepšovaním výkonov založených na prepojení a vzájomnej zlučiteľnosti národných poštových sietí, podporovaním využívania informačných a komunikačných technológií na zlepšenie rozvoja poštových sietí,
-	podporovať univerzálnu poštovú službu prispôsobenú sociálnemu, ekonomickému a technologickému prostrediu, a to rozvíjaním poskytovania kvalitnej a dostupnej univerzálnej poštovej služby, prispôsobenej  vývoju technológií, vypracovaním právnej úpravy a kritérií univerzálnej poštovej služby zabezpečením jej financovania, zlepšovaním prístupu k nej a pochopením ekonomických a sociálnych výhod, ktoré vyplývajú z funkčnej univerzálnej poštovej služby,    
-	podporovať trvalo udržateľný rozvoj poštového odvetvia a jeho ekonomiky, a to zlepšením systémov vzájomného odmeňovania poštových operátorov, vypracovaním štatistických a účtovných postupov posilnením reformy poštového odvetvia a SPÚ, podporou ochrany životného prostredia a trvalo udržateľného rozvoja vrátane sociálnych aspektov a venovaním pozornosti úlohe poštového odvetvia v informačnej spoločnosti,   
-	podporovať rast trhov poštových služieb, a to realizáciou prieskumu trhu,  riešením potrieb zákazníkov a sektorových štúdií, modernizáciou a  diverzifikáciou produktov a služieb, využívaním nových technológií na stimuláciu rastu trhu a posilňovaním spolupráce a súčinnosti všetkých činiteľov poštového odvetvia.  

Ďalšie rokovania kongresu boli uskutočňované v rámci nasledujúcich deviatich odborných komisií, pričom dve komisie, č. 1 a č. 9, mali obmedzený počet členov, ktorý bol daný charakterom ich činnosti. 

Komisia č. 1 Overovanie plných mocí (predseda Chile, podpredsedovia – Azerbajdžan
                     a  Rakúsko),
Komisia č. 2 Financie (Nigéria, Maďarsko,  Kórejská republika),
Komisia č. 3 Všeobecné otázky a štruktúra SPÚ (Nemecko, Barbados  a Kamerun),
Komisia č. 4 Svetový poštový dohovor - právne otázky (Malajzia, Argentína a Portugalsko),
Komisia č. 5 Svetový poštový dohovor - ekonomické otázky (Brazília, Fínsko a Spojené
                     arabské emiráty),
Komisia č. 6 Poštové platobné služby (Francúzsko, Kazachstan a  Juhoafrická republika),
Komisia č. 7 Poštové trhy a produkty (Nový Zéland, Kuba, Slovensko a Japonsko),
Komisia č. 8 Rozvoj a spolupráca (Ukrajina, Španielsko a Benin),
Komisia č. 9 Redakcia záverečných dokumentov (Tunisko, Poľsko a Belgicko).

Komisia č. 1 bola zložená z jedenástich členov (Chile, Rakúsko, Azerbajdžan, Ghana, Indonézia, Jordánsko, Katar, Švajčiarsko, Česká republika, Togo a Trinidad a Tobago). Mala dve zasadnutia, z ktorých predseda podal kongresu správu o účasti členských krajín na kongrese a o stave predloženia plných mocí. Do konania volieb sa zo 191 členských krajín  na kongrese zúčastnilo 181 členských krajín, z toho 164 predložilo svoje plné moci  v predpísanej správnej forme, 8 krajín nemalo správne vyhotovené plné moci a tieto neboli uznané, 5 prítomných krajín nepredložilo plné moci,  4 krajiny sa nechali na kongrese zastúpiť inou krajinou (z toho dve  na obmedzený čas) a 10 krajín sa kongresu nezúčastnilo a ani sa nedalo zastúpiť inou krajinou.

Komisia č. 2 mala dve rokovania, ktoré sa uskutočnili na záver rokovaní v komisiách, dňa 7. 8. 2008. Z delegácie SR sa na rokovaní zúčastnili Jarmila Brichtová (MDPT SR), Ján Varšo (MZV SR) a  Ján Kollár (Slovenská pošta, a. s.). Komisia prerokovala a schválila správu o rozpočte SPÚ tvorenom z členských príspevkov za obdobie 2003 až 2006 a správu               o  financovaní činností z mimorozpočtových zdrojov za roky 2004 až 2007.  Komisia vzala na vedomie správu o finančnej situácii SPÚ  na konci roka 2007. Dvojročné obdobie bude uzavreté 31. 12. 2008. Problémom rozpočtu zostávajú nevyrovnané kumulované dlhy členských krajín, ktoré neuhradili svoje členské príspevky (ide o takmer 32 miliónov švajčiarskych frankov, čo je takmer ekvivalent  ročného rozpočtu únie). Medzinárodný úrad informoval o krokoch, ktoré sú vykonávané v snahe  vyriešiť dlhy.  Svoje nedoplatky naposledy vyriešili Moldavsko, Azerbajdžan a Konžská republika. 

V súvislosti s rokovaním o Pláne a rozpočte SPÚ na roky 2005 – 2008 komisia schválila návrh na zmenu článku 122 Generálneho poriadku, podľa ktorého každý nový návrh činnosti SPÚ musí byť doplnený aj informáciou o výdavkoch, ktoré s ním budú spojené. Komisia prerokovala informáciu o dobrovoľných príspevkoch členských krajín, ktoré sa používajú na financovanie projektov nepokrytých  rozpočtom SPÚ. 

Komisia schválila doplnenie článku 130 Generálneho poriadku, ktoré sa týka rozšírenia možností voľby príspevkových jednotiek a spružnenia systému. Ide o možnosť platiť vyšší počet jednotiek, počas určitého obdobia s možnosťou vrátiť sa na pôvodnú úroveň počtu jednotiek. Bolo dohodnuté, že v nasledujúcom období sa bude pokračovať v riešení systému financovania SPÚ s osobitným zameraním aj na mimorozpočtové činnosti. Komisia stanovila limity výdavkov na roky 2009 až 2012 (na rok 2009 a 2010 po 37  miliónov CHF, na roky 2011 a 2012 po 37,235 mil. CHF), ako aj hranicu výdavkov budúceho kongresu (2,9 mil. CHF).  Na záver komisia prerokovala otázku dôchodkového zabezpečenia zamestnancov Medzinárodného úradu. Popri zmenách znenia Generálneho poriadku komisia schválila aj rezolúcie C 66 až C 71. Príprave na rokovanie tejto komisie predchádzala koordinačná porada členských štátov Európskej únie, kde generálny riaditeľ Medzinárodného úradu podrobne vysvetlil problémy SPÚ s financovaním činností z rozpočtu, ako aj z mimorozpočtových zdrojov. Osobitne upozornil na riziká, ktoré sú spojené s niektorými návrhmi na rozšírenie systému mimorozpočtového financovania. Tieto návrhy sa stanú predmetom podrobnejšieho štúdia a budú predložené budúcemu kongresu.

Komisia č. 3 mala sedem rokovaní  a z delegácie SR sa na nich zúčastňovali Jarmila Brichtová (MDPT SR) a zástupca MZV SR, Nora Šeptáková  alebo Ján Varšo (MZV SR). V komisii sa rokovalo o rôznych  návrhoch na zmenu Ústavy SPÚ, Generálneho poriadku SPÚ a  Rokovacieho poriadku kongresu ako aj o návrhoch na zmenu ďalších aktov, a to pokiaľ ide o náhradu pojmu poštová správa. Komisia rokovala o návrhoch, ktoré predložili niektoré členské krajiny a Správna rada. Návrhy Správnej rady boli výsledkom spolupráce členských krajín v pracovnej skupine pre náhradu pojmu poštová správa a v pracovnej skupine pre otázky štruktúry a zloženia SPÚ. SR sa podieľala na príprave týchto návrhov v oboch pracovných skupinách. Predložené návrhy sa opierali najmä o výsledky štúdií, ktorých realizáciu zabezpečila Správna rada, Rada pre poštovú prevádzku a Konzultačný výbor  v priebehu predchádzajúcich štyroch rokov. 

Návrhy na zmenu uvedených aktov boli prerokovávané v rámci nasledujúcich tematických celkov: 
-	zmeny v rokovacom poriadku (výber skrutátorov do volieb podľa zemepisných skupín, umožniť kandidátom na generálneho riaditeľa a jeho zástupcu, aby mohli byť zastúpení pri sčítaní hlasov a spresnenie pri postupe s návrhmi predloženými na kongres),
-	nahradenie pojmu poštová správa v aktoch pojmami členská krajina a/alebo určený/é poštový/é podnik/y; riešenie bolo vo viacerých prípadoch predmetom zložitých rokovaní, a to vzhľadom na rôzny právny stav v jednotlivých členských krajinách – úplne bolo nahradenie pojmu poštová správa doriešené až odvolaniami na plenárnu schôdzu,
-	zmeny v Ústave SPÚ – išlo o nahradenie pojmu poštová správa, z ktorého bude vyplývať pre členské krajiny aj úloha  dohliadať, aby  určené poštové podniky plnili povinnosti vyplývajúce  zo Svetového poštového dohovoru a jeho vykonávacích poriadkov, ďalej sa zmeny týkajú definície určeného poštového podniku a výhrady k aktom, spresnenia začiatku lehoty štyroch mesiacov (začína dátumom konzultácie) pri prijímaní za člena SPÚ v prípade, keď sa členské krajiny zdržia hlasovania,  a zaslania  nových aktov členským krajinám Medzinárodným úradom,
-	reforma SPÚ,  poslanie SPÚ, budúce činnosti na príprave znenia nových aktov, pôsobnosť orgánov SPÚ, riešenie problematiky financovania činnosti SPÚ, univerzálna poštová služba, sledovanie plnenia poštovej stratégie, extrateritoriálne výmenné úrady, spolupráca v oblasti poštovej štatistiky, vplyv nových technológií, rozvíjanie vzťahov so Svetovou obchodnou organizáciou a pod. 

Komisia rokovala o viacerých špecifických otázkach, ktoré boli predmetom dvoch koordinačných zasadnutí členských štátov  Európskej únie. Išlo najmä o sporné návrhy vo veci pristúpenia k SPÚ.  Popri zmenách aktov schválila komisia  rezolúcie,  ktoré sa týkajú  pokračovania reformy SPÚ a budúceho obsahu a formy aktov (C 16, C 21, C 62).

Komisia č. 4 riešila svoj program v rámci piatich zasadnutí, na ktorých boli prerokovávané ťažiskové otázky o medzinárodnej listovej a balíkovej službe. Z delegácie SR sa  na rokovaniach komisie zúčastňovali Jarmila Brichtová (MDPT SR) a Silvester Warenich (Slovenská pošta, a. s.). Výstupom rokovania tejto komisie bolo najmä schválenie návrhov na zmenu Svetového poštového dohovoru a jeho záverečného protokolu, ktorý obsahuje výhrady k aktom. Komisia prerokovala návrhy na zmeny Vykonávacieho poriadku o listovej pošte a Vykonávacieho poriadku o poštových balíkoch a postúpila ich na doriešenie Rade pre poštovú prevádzku, ktorá bude zasadať v októbri a novembri tohto roku.

Návrhy na zmenu Svetového poštového dohovoru boli prerokovávané v rámci nasledujúcich tematických celkov: nahradenie pojmu  poštová správa pojmami členská krajina a/alebo určený/é poštový/é podnik/y, colné otázky, poštové známky (SR sa zapojila do práce ad hoc skupiny, ktorá bola vytvorená na kongrese za účelom vytvorenia koherentného znenia čl. 8 Svetového poštového dohovoru venovaného poštovým známkam – jedným z výsledkov popri dosiahnutí vyváženého znenia článku bolo zachovanie ustanovenia o poštovej známke ako prejave suverenity), otázky súvisiace s vyclievaním poštových zásielok, nepovolené zásielky a zákazy, povolené rádioaktívne a biologické látky, zodpovednosť, reklamácie a náhrady, oslobodenie poštových správ od zodpovednosti, zodpovednosť odosielateľa, poštová bezpečnosť a trvalo udržateľný rozvoj, sloboda tranzitu, doplnenie definícií balík, balíček, určený poštový podnik, nesprávne smerované zásielky, základné služby, životné prostredie, letecká pošta, elektronická pošta, expresná poštová služba, integrovaná logistika a nové služby a výhrady k Svetovému poštovému dohovoru, ktoré boli zahrnuté do záverečného protokolu. SR nepredložila na tomto kongrese žiadne  nové výhrady. Komisia popri zmenách vo Svetovom poštovom dohovore schválila aj návrhy rezolúcií, ktoré sa týkajú spolupráce s colnými orgánmi v prípadoch prepravy odcudzeného a falšovaného tovaru a leteckej dopravy. Rezolúcie, ktoré sa týkali životného prostredia a trvalo udržateľného rozvoja, boli schvaľované v komisii č. 7 spolu s ďalšími rezolúciami, ktoré sa týkali poštovej prevádzky. 

Komisia č. 5 mala päť zasadnutí a z delegácie SR sa na rokovaniach komisie zúčastňovali  Jarmila Brichtová (MDPT SR) a  Silvester Warenich (Slovenská pošta, a. s.). Ťažisko rokovaní spočívalo v riešení ekonomických otázok, ktoré sa týkajú Svetového poštového dohovoru, ako aj náhrady pojmu poštová správa príslušným ekvivalentom. Jednotlivé prerokovávané témy sa týkali terminálnych odmien všeobecne, ich cieľového a prechodného systému, klasifikácie členských krajín na účely terminálnych odmien a príspevkov do Fondu na zlepšovanie kvality služby. Výsledkami rokovania bolo schválenie pozmeneného znenia  článkov 28, 29, 30 a 31, ktoré sa týkajú terminálnych odmien a Fondu na zlepšovanie kvality služby ako aj ich vzájomného prepojenia. Východiskom schválenia uvedených článkov bolo schválenie novej klasifikácie členských krajín a území podľa zoznamov rezolúcie C 18. 

Komisia schválila rezolúciu C 17, ktorou kongres, na účely terminálnych odmien a Fondu na zlepšovanie kvality služby, poveril Správnu radu postupovať podľa určeného modelu pri preraďovaní členských krajín v rámci určeného systému. Rezolúciou C 18 rozhodol kongres o rozčlenení členských krajín na účely terminálnych odmien a Fondu na zlepšovanie kvality služby do piatich skupín, pričom prvá skupina je rozdelená na dve podskupiny. Každá skupina, resp. podskupina obsahuje zoznam členských krajín a území s príslušným systémom terminálnych odmien a prístupom k Fondu na zlepšovanie kvality služby. SR je zaradená do druhej skupiny s ukazovateľom poštového rozvoja 0,173, čo znamená, že prechodný systém budeme aplikovať ešte v roku 2010 a 2011 a v roku 2012 a 2013 sa na nás bude vzťahovať už cieľový systém. Ukazovateľ bol vypočítaný na základe objektívnych kritérií. Do tejto skupiny sú z krajín Európskej únie tiež zaradené Česká republika, Poľsko, Malta, Maďarsko, Estónsko a Cyprus. Schváleniu tejto rezolúcie predchádzali časovo náročné rokovania a jej výsledné znenie bolo potvrdené riešením odvolania na plenárnej schôdzi.  

Komisia č. 6 mala počas kongresu tri zasadnutia, na ktorých sa zúčastnili delegáti zo Slovenskej pošty, a. s. - Ján Kollár a  Ján Bojnanský.  Ťažisko rokovania spočívalo v prerokovaní a schválení návrhu novej Dohody o poštových platobných službách (ďalej len „dohoda“), ktorý v roku 2007 schválila Správna rada, a ktorý prihliada na  rezolúciu  C 47 predchádzajúceho kongresu i na rezolúcie OSN a spoločnú iniciatívu únie „Prepojte svet“. 

Poštové platobné služby patria medzi súčasné priority SPÚ, pretože sa všeobecne uznáva, že:
-	poštová sieť poskytuje používateľom jedinečný prístup k poštovým peňažným prevodom tam, kde bankové služby nie sú dostupné (predovšetkým vo vidieckych oblastiach a v rozvojových krajinách) a
-	finančné sumy, posielané osobami, ktoré sú zamestnané v zahraničí (migranti), prispievajú k hospodárskemu rozvoju a znižovaniu chudoby. 
	
Návrh novej dohody prináša mnohostranný rámec, aby sa výmena peňažných prevodov medzi členskými krajinami mohla uskutočňovať aj elektronicky. Týmto sa dohoda značne skvalitnila, pričom ako poštové platby vymedzuje štyri druhy výmen (hotovosť → hotovosť, hotovosť → účet, účet → hotovosť, účet → účet). Dohoda rešpektuje regulačný a technologický vývoj a potvrdzuje špecifické prvky poštových služieb, predovšetkým ich sociálne hľadisko. Oproti doterajšej dohode prináša tieto zmeny:
-	jasne vymedzuje poštové platobné služby SPÚ,
-	jasne rozdeľuje úlohy medzi členské krajiny a určené poštové podniky v nových súvislostiach,
-	prihliada na zásady technologickej neutrality, aby sa vzájomne mohli prepojiť siete a systémy,
-	ustanovuje osobitné opatrenia na zabezpečenie spoľahlivosti a bezpečnosti platieb, ochrany pred legalizáciou príjmov z trestnej činnosti a ochrany používateľov,
-	vytvára podmienky na zriadenie celosvetovej siete SPÚ na elektronické platby.

Dohoda je doplnená o možnosti používania centralizovaného clearingového systému a aplikácií medzinárodného finančného systému SPÚ.

	Počas zasadania komisie bol návrh novej dohody dôkladne preskúmaný podľa jednotlivých článkov a prijaté boli návrhy na menšie zmeny, ktoré postupne predkladali Francúzsko, Japonsko, USA, Brazília a Kamerun. Výnimkou boli dva pozmeňujúce návrhy Nemecka, ktoré chcelo obmedziť zodpovednosť členských krajín v prípade konkurzu poskytovateľa poštových služieb. Oba návrhy komisia tesnou väčšinou schválila. Proti  ich prijatiu sa odvolalo sedem členských krajín (Kamerun, Brazília, Burundi, Kongo, Pobrežie Slonoviny, Nigéria a Spojené arabské emiráty), ktoré argumentovali nejasnosťami v hlasovaní o schvaľovaní návrhov. Po zložitej diskusii, v ktorej Nemecko pohrozilo, že nepodpíše novú dohodu, plénum kongresu nakoniec prijalo kompromis, navrhnutý Francúzskom, ktorý bol prijateľný pre všetkých. Nová dohoda nadobudne účinnosť 1. januára 2010 a jej vykonávací poriadok schváli Rada pre poštovú prevádzku na svojom tohtoročnom jesennom zasadaní.    

	Ďalšia časť zasadania sa venovala vyhodnoteniu činností na rozvíjanie poštových platobných služieb v rokoch 2005 – 2008, ktoré vytvárali podmienky návrhu novej dohody a zahŕňali:
-	vytvorenie celosvetovej elektronickej siete pre poštové platby (do roku 2010),
-	medzinárodný finančný systém (zabezpečená sieť a súbor softvérových aplikácií),
-	regionálny prístup a vypracovanie mnohostranného rámca  poštových platobných služieb,
-	vytvorenie clearingového a odúčtovacieho systému SPÚ (do konca roka 2009),
-	vytvorenie značky pre elektronické poštové platobné služby (do konca roka 2009),
-	podporu a marketing,
-	spoluprácu s medzinárodnými organizáciami (najmä Medzinárodná telekomunikačná únia, Africká únia, Medzinárodná organizácia pre migráciu, Svetová obchodná organizácia atď.) a
-	služby založené na účte (ekonomická štúdia Medzinárodného úradu).

Na záver bola  prezentovaná stratégia rozvoja poštových platobných služieb, ktorú bude schvaľovať Rada pre poštovú prevádzku a boli schválené rezolúcie na podporu realizácie a rozvoja poštových platobných služieb a uplatňovanie novej dohody. Obsahovo sú zamerané podobne  ako v predchádzajúcom období, ale sú doplnené rezolúciou o vypracovaní  systému odmeňovania za poštové platobné služby, ktorý má byť prepojený na kvalitu služby.

Práva, povinnosti a činnosti, ktoré vyplývajú SR z dohody, vykonáva Slovenská pošta, a. s., v úzkej zmluvnej spolupráci s Poštovou bankou, a. s., ktorá v tejto súvislosti plní funkciu tzv. „výmennej pošty“. 

Medzinárodné poštové platobné služby SPÚ sa v podmienkach SR vo vzťahoch s rozvinutými krajinami nahradzujú kvalitnejším a rýchlejším systémom Eurogiro. Intenzita ich používania má v medzinárodnej dobierkovej službe narastajúci trend a často je jediným spôsobom na prevod vybraných súm od určeného poštového podniku zásielkovej firme. 

Komisia č. 7  bola výrazne technicky a prevádzkovo zameranou komisiou. Počas kongresu  zasadala päťkrát a z  delegácie SR sa na jej rokovaniach zúčastňovali Ján Bojnanský (vykonával úlohy vyplývajúce SR z funkcie podpredsedu komisie) a Ján Kollár zo Slovenskej pošty, a. s.  

Ťažiskom činnosti komisie bola analýza súčasných poštových produktov a trhov               a predikcia trendov na najbližšie obdobie. Výsledkom je viacero schválených návrhov na rozvoj súčasných poštových produktov s využitím nových technológií, vypracovávanie noriem a nové stratégie pre listové, balíkové a expresné služby. Komisia odsúhlasila stratégiu ďalšej spolupráce so Svetovou colnou organizáciou, Združením medzinárodnej leteckej dopravy a Svetovým združením pre rozvoj filatelie.

Počas piatich zasadnutí sa prerokovalo 43 dokumentov, návrhov a správ. Jeden z kľúčových dokumentov, zameraný na rozvoj poštových trhov, obsahuje veľmi podrobný prehľad súčasného stavu poštových trhov, analyzuje predpokladané trendy, očakávania dôležitých zákazníckych skupín a základné prvky stratégií, ktoré sú špecifikované zvlášť pre rozvojové a zvlášť pre rozvinuté krajiny. V oblasti listovej pošty sa v rozvinutých krajinách očakáva postupný pokles transakčnej pošty a nárast reklamných adresovaných zásielok, v oblasti balíkovej a expresnej pošty sa aj v nasledujúcom období predpokladá rast objemov. Najmä firemní zákazníci sa majú ešte vo väčšej miere zamerať na používanie tzv.
e-produktov, ktoré umožňujú napr. sledovanie pohybu zásielok, platby za tovar, podávanie reklamácií atď. V tejto časti rokovania bol schválený  návrh, ktorého spoluautorom bola aj SR. Ide o rozšírenie súčasných služieb doporučene a poistenie o možnosť medzinárodnej elektronickej výmeny informácií o dodaní týchto zásielok adresátovi prostredníctvom web stránok, sms správ alebo zákazníckych servisov.

V časti venovanej otázkam poštovej bezpečnosti boli schválené priority a akčné plány stratégie na najbližšie obdobie. Budú sa zameriavať na štyri hlavné oblasti, ktorými sú nebezpečný tovar v poštových zásielkach, bezpečnosť v rozvojových krajinách, elektronický obchod a boj proti legalizácii príjmov z trestnej činnosti prostredníctvom poštových platobných služieb.

Návrhy v oblasti spolupráce s colnými orgánmi a  leteckými spoločnosťami smerovali predovšetkým k zvýšeniu využívania vzájomnej elektronickej výmeny dát medzi poskytovateľmi poštových služieb, colnými orgánmi a leteckými spoločnosťami, čo vedie k vyššej spoľahlivosti služieb, zjednodušeniu colného konania,  vyššej efektívnosti leteckej prepravy poštových zásielok, urýchleniu reklamačných konaní a  celkovému zvýšeniu bezpečnosti a príťažlivosti poštových služieb pre zákazníkov.

Dôležitou problematikou tejto komisie bola kvalita služby. Vyhodnotené boli výsledky viacerých projektov realizovaných v období 2005 - 2008 a bola prijatá stratégia v oblasti kvality do roku 2012, ktorá je v horizontálnej rovine zameraná na rozvoj infraštruktúry (budovanie centra technického rozvoja, rozvoj noriem, štruktúra riadenia kvality atď.) a vo  vertikálnej rovine  je  rozpracovaná podľa skupín produktov či služieb (listy, balíky, EMS, finančné služby, zákaznícky servis atď.). Ciele v oblasti kvality by sa mali realizovať desiatimi projektmi, z ktorých nosným je projekt „Celosvetový systém sledovania“ (Global Monitoring System). Jeho úlohou je pripraviť systém merania kvality typu „end to end“ (od podania zásielky po jej dodanie) v lehote D+5 („D“ je deň podania zásielky) pre všetkých 191 členských krajín. Systém bude využívať najmodernejšiu techniku tzv. diagnostických brán na výmenných poštách po celom svete a  elektronických čipov v skúšobných zásielkach. Výsledky budú podkladom na postupné zavedenie systému terminálnych odmien (odmena za dodávanie zásielok v krajine určenia) v závislosti od kvality poskytnutej služby - tzv. Pay-for-Performance. Slovenská pošta, a. s., už vlastní a využíva potrebné technické zariadenia a bola  vybraná na prípravu pilotného overovania systému v roku 2009 spolu s ďalšími poštami z dvadsiatich krajín sveta.

Komisia č. 8 mala počas  kongresu  tri zasadnutia, na ktorých sa z delegácie SR zúčastňovali Ján Kollár a Ján Bojnanský. Činnosť komisie bola orientovaná na pomoc členským krajinám, najmä rozvojovým, pri poštovom rozvoji a reformných procesoch. Na rokovaní boli prerokované tri zásadné materiály, a to Prehľad o spolupráci pre rozvoj za roky 2005 – 2008, Politika spolupráce pre rozvoj na roky 2009 – 2012 a Fond  na zlepšovanie kvality služby.

V období rokov 2005 – 2008 sa spolupráca na rozvoji SPÚ zamerala na: 
-	vypracovanie  politiky SPÚ, ktorá za prioritné úlohy považovala inštitucionálnu a štrukturálnu reformu poštového sektora v rozvojových krajinách a najmenej rozvinutých krajinách (hlavní prijímatelia činností spolupráce na rozvoji), regionálny prístup a pokračujúce rozširovanie vzdelávacieho systému „Trainpost“, 
-	realizovanie opatrení, ktoré sa týkajú spolupráce na rozvoji, predovšetkým prostredníctvom integrovaných plánov poštovej reformy a rozvoja a regionálnych plánov rozvoja,
-	podporovanie činností ôsmich regionálnych poradcov SPÚ v príslušných regiónoch sveta (hostiteľom jedného z nich – pre Európu a Spoločenstvo nezávislých štátov – je  SR),
-	pokračovanie vo financovaní odbornej, ako aj sociálnej a humanitárnej pomoci rozvojovým členským krajinám z vlastných zdrojov a osobitných fondov SPÚ,
-	zainteresovanie všetkých záujmových skupín na politike a činnostiach SPÚ, ktoré sa týkajú poštovej reformy a rozvoja,
-	pokračovanie  spolupráce na rozvoji prostredníctvom tzv. dvojičkových projektov (rozvinutá  členská krajina + rozvojová členská krajina).

Na financovanie spolupráce pre rozvoj sa v tomto období vynaložilo takmer 11,5 mil. CHF zo zdrojov SPÚ  a 3,6 mil. CHF z osobitných fondov SPÚ. 

Politika spolupráce na rozvoji na roky 2009 – 2012 sa bude týkať pokračovania poštovej reformy a procesu jej  riadenia, modernizácie určených poštových podnikov (zdokonaľovanie poštových sietí) a rozvoja ľudských zdrojov, a to najmä v oblasti vzdelávania. Pri uskutočňovaní politiky sa bude uplatňovať regionálny prístup so zameraním na rozvojové členské krajiny a partnerstvá pre rozvoj. Za hlavné nástroje spolupráce na rozvoji bude SPÚ považovať regionálne plány rozvoja (zamerané na regionálnu špecifikáciu stratégie SPÚ), integrované plány poštového rozvoja (zamerané na reformu poštového sektora), viacročné integrované projekty (zamerané na poskytovanie odborných znalostí, realizáciu vzdelávacích programov a nákup zariadenia) a vzdelávanie (systém „Trainpost“). Zdroje na financovanie spolupráce na rozvoji sa predpokladajú na úrovni predchádzajúceho obdobia, ale v inom zložení, pretože SPÚ sa rozhodla zmeniť postavenie ôsmich regionálnych poradcov SPÚ v štruktúre spolupráce na rozvoji a zefektívniť prostriedky, ktoré na ich pôsobenie vynakladá (v rokoch 2005 – 2008 to bolo 5,75 mil. CHF). V rámci nového prístupu bude mať spolupráca na rozvoji tieto štyri inštitucionálne piliere:
-	Medzinárodný úrad (analytická činnosť, hľadanie financovania, usmerňovanie a metodika, zastupovanie SPÚ vo vzťahu k hlavným partnerom),
-	užšie poštové únie (stanovovanie regionálnych cieľov, plánovanie zdrojov, sledovanie projektov),
-	regionálni koordinátori namiesto doterajších regionálnych poradcov SPÚ (formulácia projektov, koordinácia a plánovanie činností, zabezpečovanie komunikácie a správy pre Medzinárodný úrad),
-	tímy regionálnych špecialistov (riešenie a vykonávanie osobitných úloh, ktoré si vyžadujú príslušnú odbornosť).

Fond na zlepšovanie kvality služby je fondom SPÚ, ktorý vznikol rozhodnutím Pekingského poštového kongresu v roku 1999, do ktorého prispievajú rozvinuté členské krajiny zvýšenou časťou (7,5 %) terminálnej odmeny, ktorú platia rozvojovým krajinám za dodávanie svojich listových zásielok v týchto krajinách. Financujú sa z neho projekty na zvýšenie kvality služby v rozvojových krajinách. Prijímateľom prostriedkov z uvedeného fondu je aj SR (zatiaľ cca 0,5 mil. USD). Do konca roka 2007 fond prijal takmer 111,7 mil. USD, ktoré sa použili na financovanie viac ako 400 projektov (hlavné zameranie projektov: prístup k službám, nákladové a cenové systémy, spokojnosť zákazníkov, reklamačné postupy, plány rozvoja kvality služby, rýchlosť a spoľahlivosť zásielok, bezpečnosť). SR realizovala  šesť projektov (tri sú ukončené a tri sú riešené). Vzhľadom na vysokú efektívnosť Fondu na zlepšovanie kvality služby a ním financovaných projektov a na stály nedostatok zdrojov  pre rozvojové krajiny rozhodol kongres predĺžiť jeho mandát až do konca roka 2016. Zároveň schválil novú klasifikáciu členských krajín, založenú na viacerých ukazovateľoch (napr. HDP na 1 obyvateľa, výška poštových sadzieb, atď.), podľa ktorej sa SR zaradila do 2. skupiny členských krajín a prestane byť prijímateľom prostriedkov z fondu,  naopak stane sa jeho prispievateľom. Keďže však vzájomný listový styk SR s rozvojovými krajinami je takmer zanedbateľný, nebude mať uvedené rozhodnutie  kongresu negatívny vplyv na ekonomiku Slovenskej pošty, a. s.  K prerokovaným materiálom schválila komisia rezolúcie C 5,  C 15 a C 19.

Komisia č. 9  mala 15 zasadnutí, ktoré boli zamerané tak na zapracovanie návrhov zmien redakčného charakteru do výsledného znenia aktov, ako aj  na zapracovanie zmien v texte aktov, ktoré schválili príslušné komisie. Predmetom úprav redakčného charakteru boli aj všetky pozmeňujúce návrhy, ktoré schválili príslušné odborné komisie. Redakčná komisia pracovala vo francúzskom jazyku, ktorý je úradným jazykom SPÚ. Jej členmi  boli Tunisko, Poľsko, Belgicko, Alžírsko, Burkina Faso, Veľká Británia, Taliansko, Libanon, Maroko, Rumunsko, Senegal a Turecko. 

V nadväznosti na rokovania komisií sa uskutočnili aj zasadnutia Združenia pre expresnú poštovú službu (EMS) a Združenia pre telematiku, ktorých členom je aj SR zastúpená Slovenskou poštou, a. s. Obe združenia sú špecializovanými orgánmi Rady pre poštovú prevádzku. Oba orgány mali na kongrese po jednom zasadnutí a za SR sa  na nich zúčastnili  delegáti zo Slovenskej pošty, a. s., ktorá hradí členské príspevky vyplývajúce z členstva v týchto združeniach.

Združenie pre telematiku  vzniklo v roku 1996 a SR bola jedným z jeho zakladajúcich členov. Jeho úlohou je urýchliť zavádzanie telematiky a iných informačných a komunikačných technológií, určených na zdokonaľovanie komunikácie medzi poštami, zvyšovať kvalitu medzinárodnej poštovej služby a umožňovať rozširovanie existujúcich služieb a rozvíjať nové, predovšetkým elektronické služby, na podporu modernizácie poštových služieb. Do štruktúry združenia sú zaradené tri skupiny používateľov špecializovaných služieb (Medzinárodné poštové služby, Medzinárodné finančné služby a Vyspelé elektronické služby) a Poštové technologické centrum, ktoré je výkonným, podporným, styčným, informačným a poradenským orgánom. Činnosť združenia je financovaná z osobitných príspevkov členov združenia, z rozpočtu tvoreného členskými krajinami a z dobrovoľných príspevkov vrátane sponzorských. Na kongrese sa uskutočnilo jedno zasadnutie, ktoré bolo venované hodnoteniu obdobia od posledného kongresu v Bukurešti (2004) a stratégii na roky 2009 – 2012. V hodnotenom období sa združenie zameriavalo na podporu výmeny elektronických informačných správ medzi poštami a vývoj softvérových riešení. Vypracovalo a uverejnilo normu S43 na zabezpečené elektronické prenášanie správ a dohodlo sa o používaní internetovej domény „.post“, ktorá má umožňovať elektronické služby. V súčasnosti využíva dva neustále zdokonaľované softvérové produkty spoločenstva – Medzinárodné poštové služby a Medzinárodné finančné služby – 134, resp. 66 členských krajín SPÚ. Prostredníctvom siete SPÚ na vzájomnú výmenu elektronických správ - Post*Net, ktorú používa 127 členských krajín, sa mesačne vymieňa 1 milión správ. Stratégia  združenia na  obdobie 2009 – 2012 je sústredená na podporu Nairobskej poštovej stratégie zabezpečovaním vzájomného prepojenia a prevádzkyschopnosti pôšt, rozvoj, uplatňovanie, školenie a podporu riešení informačných technológií (poštové, finančné a elektronické služby), prevádzku celosvetovej elektronickej poštovej siete, podporu špecializovaných programov, spoluprácu s poštovými partnerskými organizáciami (colné orgány, dopravcovia, finančný sektor), certifikačnú činnosť, na hľadanie zdrojov financovania (financovanie rozvojových projektov) a ďalšie činnosti. 

Združenie pre expresnú poštovú službu (EMS) malo počas kongresu zasadnutie svojho valného zhromaždenia. SR na rokovaní zastupovali delegáti zo Slovenskej pošty, a. s., Ján Bojnanský, Ján Kollár a  Silvester Warenich. Schválený bol návrh obchodného plánu na roky 2009 – 2012. Hlavnými zásadami plánu je dosiahnuť, aby EMS bola spoľahlivou, rýchlou a cenovo dostupnou službou, ktorá bude vo veľkej miere spĺňať požiadavky zákazníkov. S týmto cieľom bola prijatá základná stratégia, spočívajúca v presne určených ukazovateľoch kvality zameraných na spoľahlivosť a rýchlosť služby, v udržaní cenovej konkurencieschopnosti, vo zvýšení informovanosti zákazníkov a vo vzdelávacích programoch na regionálnych úrovniach. 

Na rokovaní bol schválený rozpočet združenia na roky 2009 - 2012 v celkovej výške 1 841 500 CHF (hradí sa z príspevkov členov), ako aj návrhy rezolúcií 27  a  84, ktoré sa týkajú činnosti združenia najmä podmienok členstva, noriem kvality, merania a hodnotenia kvality, rozvojových programov, zákazníckeho servisu atď. Počas rokovania boli udelené aj  certifikáty – zlatý, strieborný a bronzový. Prvýkrát boli udelené ceny za kvalitu zákazníckeho servisu. Ceny boli udelené  na základe hlasovania členov združenia.

Dňa  6. 8. 2008 sa na kongrese uskutočnili voľby. Do funkcie generálneho riaditeľa Medzinárodného úradu bol na druhé volebné obdobie zvolený pán Edouard Dayan z Francúzska a do funkcie jeho zástupcu bol tiež na druhé volebné obdobie  zvolený pán Huang Guozhong z Číny. Obaja zvolení predstavitelia predniesli svoje poďakovanie za dôveru, ktorá im bola prejavená znovuzvolením do funkcií. 
 
Rokovanie kongresu pokračovalo voľbami členov Správnej rady. Kongres rozhodol, že predsedníctvo  Správnej rady bude vykonávať Keňa, ktorej bola  táto funkcia ponechaná, a to vzhľadom na mimoriadne okolnosti, pre ktoré sa kongres v Nairobi nemohol uskutočniť. Na nasledujúce obdobie štyroch rokov bolo do Správnej rady zvolených štyridsať členských krajín (z toho 12 na druhý mandát) podľa nasledujúcich zemepisných skupín: 
Západná pologuľa (8 miest): 
Kanada (144 hlasov), Spojené štáty americké (132), Argentína (129), Kuba (129), Uruguaj (113), Trinidad a Tobago (112), Panama (102) a Kolumbia (93).
Východná Európa  a  Severná Ázia (5 miest):
Ruská federácia (130), Ukrajina (130), Azerbajdžan (103), Litva (94) a Kazachstan (miesto získal, v dôsledku rovnosti 88 hlasov s Arménskom, na základe losovania).
Západná Európa (6 miest):
Nemecko (140), Belgicko (131), Francúzsko (125), Veľká Británia (124), Turecko (114) a Švédsko (12).
Južná Ázia a Oceánia (10 miest):
Čína (142), India (127), Spojené arabské emiráty (123), Katar (122), Indonézia (120), Thajsko (115), Kuvajt (113), Malajzia (110), Saudská Arábia (106) a Bangladéš (85 hlasov).
Afrika (11 miest):
Tunisko (143),  Egypt (142),  Nigéria (132), Tanzánia (132), Senegal (130), Alžírsko (124), Kamerun (118), Benin (117), Konžská republika (112), Líbya (102) a Botswana (99).

Do Rady pre poštovú prevádzku bolo zvolených, s ohľadom na osobitné zemepisné rozdelenie, nasledujúcich štyridsať členov, pričom dvadsaťštyri kresiel pripadlo rozvojovým krajinám a šestnásť kresiel rozvinutým krajinám: Japonsko (121 hlasov), Čína (119), Grécko (116), Egypt (112), Švajčiarsko (112), Spojené štáty americké (110), Brazília (110), Nemecko (108), Francúzsko (106) Kuba (105), Taliansko (105), India (104), Maroko (104) Kórejská republika (102), Ruská federácia (101), Kanada (100), Veľká Británia (100), Belgicko (99), Tunisko (99), Indonézia (97), Nový Zéland (97) Španielsko (96), Alžírsko (94), Singapur (90, Holandsko (88), Spojené arabské emiráty (87), Dánsko (86), Mexiko (86), Juhoafrická republika (85), Izrael (84), Poľsko (84), Portugalsko (84), Argentína (78), Kostarika (77), Turecko (77), Uruguaj (69), Nigéria (69),  Azerbajdžan (66), Líbya (65), Bangladéš (61). Za predsedu bolo na prvom zasadnutí Rady pre poštovú prevádzku zvolené Grécko (protikandidátmi boli Veľká Británia a Švajčiarsko).

Delegácia SR na  kongrese postupovala pri voľbách podľa  Zásad pre postup delegácie SR na  24. svetovom poštovom kongrese.

Záverečné rokovania kongresu boli venované trom plenárnym schôdzam, na ktorých boli prerokované a schválené, popri iných všeobecných náležitostiach, najmä návrhy záverečných dokumentov kongresu, ktoré podpísal v Ženeve dňa 12. 8. 2008, v súlade s prijatým uznesením vlády, minister dopravy, pôšt a telekomunikácií  Ľubomír Vážny.

Záverečné dokumenty budú predložené vláde SR po ich oficiálnom predložení Medzinárodným úradom. Predloženie aktov SPÚ na ratifikáciu bude navrhnuté do Plánu práce vlády SR na rok 2009.